| Sausdravų kryžius partizanui Jurgiui Augučiui atminti |
| --- |
| Partizano Jurgio Augučio–Donelio Vizbuto atminimo vieta |
| 

Sausdravų kryžius partizanui Jurgiui Augučiui atmintiSausdravų kryžius partizanui Jurgiui Augučiui atminti

 |
| Koordinatės  | 

|  |
| --- |
| 56°01′46″š. pl. 21°11′25″r. ilg.﻿ / ﻿56.029583°š. pl. 21.190283°r. ilg.﻿ / 56.029583; 21.190283Koordinatės: 56°01′46″š. pl. 21°11′25″r. ilg.﻿ / ﻿56.029583°š. pl. 21.190283°r. ilg.﻿ / 56.029583; 21.190283 |

 |
| Vieta | Kretingos rajono savivaldybė |
| Seniūnija | Darbėnų seniūnija |
| Aukštis | 3,50 m |
| Naudotas | Pastatytas 2021 m. |

**Memorialinis kryžius Sausdravuose žuvusiam Žemaičių apygardos Kardo rinktinės partizanui Jurgiui Augučiui atminti** yra vakarinėje Kretingos rajono savivaldybės teritorijos dalyje, Sausdravuose (Darbėnų seniūnija), 2,8 km į šiaurės vakarus nuo kelio  **2304**  Darbėnai–Šventoji , Tvenkinio gatvės kairėje pusėje.

Memorialinis kryžius (aut. tautodailininkas Raimundas Puškorius) Sausdravuose 1950 m. spalio 14 d. žuvusiam partizanui Jurgiui Augučiui atminti

Paminklas
---------

Kryžius ąžuolinis, monumentalus, kryžmiškas. Stiebo liemuo ir skersinis stačiakampio skerspjūvio, skersinis į stiebą įmontuotas iš priekio. Liemuo platėja į apačią, kurioje stiebas apvalaus skerspjūvio. Kryžiaus viršūnė ir pečių galai išplatinti, suapvalinti ir šonuose apkalti metalo skarda. Ties kryžma priekinėje pusėje pritvirtinta medinė Nukryžiuotojo skulptūra. Kryžius metaliniais strypais pritvirtintas prie betoninio pagrindo, kuris įbetonuotas į lauko akmenų mūro postamentą.

Stiebo priekinės pusės apačioje medyje įrėžtas memorialinis užrašas: „AMŽINOJI ŠVIESA TEŠVIEČIA TAU PARTIZANE DONELI".

Kryžiaus aukštis – 3,50 m. Postamento aukštis – 70 cm, skersmuo ties pagrindu – 1,50 metro.

Istorija
--------

Jurgis Augutis gimė 1920 m. Senosios Įpilties ūkininko Aleksandro Augučio šeimoje. 1947 m. tapo Žemaičių apygardos Kardo rinktinės partizanų ryšininku. Jo veikla susidomėjus sovietų saugumui, 1949 m. pasitraukė į pogrindį, įstojo į Vizbuto kuopos Povilo Mažučio būrį, pasirinkdamas Donelio Vizbuto slapyvardį.

1950 m. spalio 14 d. su ginklo draugu lankėsi pas pažįstamus Sausdravuose. Kaime juos sutikęs kolūkio mokesčių inspektorius apie partizanus pranešė MGB Kretingos rajono skyriui. Todėl saugumiečiai kartu su Darbėnų stribais po kelių valandų ėmėsi supti sodybą, kurioje buvo apsistoję partizanai. Vienas jų spėjo iššokti pro langą ir pasitraukti į greta esatį mišką, o Jurgis Augutis liko apsuptas namuose kartu su šeimininkais. Saugumiečiai leido šeimininkams su vaikais išeiti iš namų, o jų dvylikametę dukrą kelis kartus siuntė pas troboje likusį partizaną, kad ši įkalbėtų jį pasiduoti. Jam atsisakius tai padaryti, stribai iš kulkosvaidžio suvarpė namą nušaudami ir viduje buvusį partizaną.

Kretingos rajono kultūros centro Darbėnų kultūros skyriaus vedėjo Artūro Juškos ir darbėniškio visuomenininko Stanislovo Burbos iniciatyva, padedant Darbėnų seniūnijai, šalia partizano Jurgio Augučio–Donelio Vizbuto žūties vietos buvo pastatytas ir 2021 m. spalio 14 d. pašventintas memorialinis kryžius, kurį padarė kretingiškis tautodailininkas Raimundas Puškorius. Renkant vietą memorialiniam kryžiui, sodybvietėje buvo rastos kulkų suvarpytos durys, kurios pargabentos į Darbėnų gimnazijos Rezistencijos muziejų.

Šaltiniai
---------

1. ↑  Lietuvos ypatingasis archyvas. – F. K-1, ap. 3. – B. 1248, l. 48. – Ap. 16. – B. 827. – L. 164. – Ap. 47. – B. 264. – L. 3v-4  
Julius Kanarskas. Kretingiškiai kovose dėl Lietuvos valstybingumo. – Klaipėda: Eglė, 2016. – P. 103, 108
2. ↑  Livija Grajauskienė. Partizano Donėlio žūties vietoje – kryžius. – Pajūrio naujienos – 2021 m. spalio 15 d.
3. ↑  Memorialinis kryžius partizano Donelio žūties vietoje. – Aplankyk Kretingą. – 2021 m.

Nuorodos
--------

* Partizano Donelio žūties vietoje – kryžius. – Pajūrio naujienos – 2021 m. spalio 15 d.